b'\n_START_ARTICLE_\nOtto Frederik Kralund\n_START_PARAGRAPH_\nOtto Frederik Kralund (O. F. Kralund) (f\xc3\xb8dt 18. marts 1815 i Fredericia og d\xc3\xb8d 13. januar 1892 i Kolding)._NEWLINE_Han tog juridisk eksamen i 1835, blev pr\xc3\xb8veprokurator 1857 og prokurator 1859. Otto giftede sig med Marie Amalie Find (1818 - 1899) d. 11 Aug 1843 iHjarup. De fik sammen Henriette Otilie Kralund (1851 - 1927) I anerkendelse af sin virksomhed ved organiseringen af byens forplejningsv\xc3\xa6sen under Tre\xc3\xa5rskrigen blev han kammer-assessor i 1849._NEWLINE_P. Eliassen beskriver at O. F. Kralund havde stor indflydelse i by og egn, uden nogensinde at v\xc3\xa6re popul\xc3\xa6r. F\xc3\xb8r byen fik pengeinstitutter var han byens \xe2\x80\x9dsparekasse\xe2\x80\x9d. Han modtog indskud og l\xc3\xa5nte penge ud. Det fort\xc3\xa6lles, at han behandlede l\xc3\xa5neans\xc3\xb8gere siddende med ryggen til, og ogs\xc3\xa5 takkede af med ryggen til. B\xc3\xb8s og affejende kunne han v\xc3\xa6re, men efterm\xc3\xa6let siger, at \xe2\x80\x9dde, der sk\xc3\xa6nkede ham tillid, var sikre hos ham\xe2\x80\x9d. S\xc3\xa5ledes rystede mennesker af skr\xc3\xa6k, n\xc3\xa5r de skulle s\xc3\xb8ge penge p\xc3\xa5 hans kontor._NEWLINE_O. F. Kralund var medstifter af byens f\xc3\xb8rste bank Kolding Laane- og Diskontokasse i 1856, hvor han var den f\xc3\xb8rste direkt\xc3\xb8r og var meget magtfuld. Kolding Laane- og Diskontokasse er i dag Sydbank efter flere sammenl\xc3\xa6gninger og opk\xc3\xb8b._NEWLINE_O. F. Kralund sk\xc3\xa6nkede en del af grunden til Haandv\xc3\xa6rker- og Industriforeningens Fribolig p\xc3\xa5 T\xc3\xb8ndervej. Grundstykket l\xc3\xa5 \xc3\xb8st for hans egen villa p\xc3\xa5 hj\xc3\xb8rnet af T\xc3\xb8ndervej og Sct. Michaelsgade (tidligere Kralundsgade). Friboligen opf\xc3\xb8rtes 1877 og er nu ejerlejligheder. Gaderne Kralundsgade og Ottosgade blev opkaldt efter ham. Kralundsgade blev 1995 omd\xc3\xb8bt til Sct. Michaelsgade._NEWLINE_Marielundsskoven sk\xc3\xa6nkede O. F. Kralund i 1875 til Kolding Kommune med \xe2\x80\x9dSelskabet til Kolding og Omegns Forsk\xc3\xb8nnelse\xe2\x80\x9d som bruger og administrator. O. F. Kralund havde dog overdraget gaven allerede i 1873, men gavebrevet er dateret 1875. I gavebrevets \xc2\xa74 hedder det: \xe2\x80\x9dEfter min hustru Marie Kralund f\xc3\xb8dt Find skal den bortskj\xc3\xa6nkede Eiendom stedse f\xc3\xb8re navnet \xe2\x80\x9dMarielund\xe2\x80\x9d og den store Steen, som er opreist i Skoven, og indhugget dette Navn, skal bestandig fredes og beholde sin nuv\xc3\xa6rende Plads\xe2\x80\x9d. S\xc3\xa5ledes er Marielundskoven opkaldt efter hans hustru.'